十一月旦泊大浪灘下甚雨醉卧次日乃知
作者：方回
朝代：宋

paragraphs: 夜雨徹五更，江水長三尺。
醉卧了不知，開篷灑餘瀝。
蕭瑟復未已，北風阻行色。
篙師請祭神，索我留半日。
牲酒豈敢靳，望山頭屢側。
俯船勢欲壓，檣頂立峭壁。
何物野人家，奄有此奇石。
長安車馬塵，兒生初未識。
雞犬巉巖間，亦各適其適。
休官窮太守，久混漁樵席。
顧影歎鬚鬢，向來無此白。
一瞬十二年，夢過竟無迹。